RCL  รับขายตึกสิงคโปร์4พันล้านบาท
อาร์ซีแอล เผยอยู่ระหว่างการดำเนินกาขายอาคารสำนักงานในประเทศสิงคโปร์
8 ก.ค. 2554

อาร์ซีแอล เผยอยู่ระหว่างการดำเนินกาขายอาคารสำนักงานในประเทศสิงคโปร์
บริษัทอาร์ซีแอล(RCL) ชี้แจงกรณีหนังสือพิมพ์  The Business Times  รายงานว่า  บริษัทฯ  ได้ขายอาคารสำนักงานในประเทศสิงคโปร์แล้วในราคา 175 ล้านเหรียญสิงคโปร์ หรือประมาณ 4,322 ล้านบาท นั้นขณะนี้ยังอยู่ระหว่างการดำเนินการของฝ่ายบริหาร    ก่อนหน้านี้ ทริสเรทติ้งได้ปรับลดเครดิตองค์กร อาร์ซีแอล จาก BBB+ เหลือ BBB รวมถึงหุ้นกู้ไม่มีประกันจาก  BBB- เหลือ  BBB ด้วยแนวโน้ม"ลบ"สะท้อนจากผลประกอบการที่อ่อนแอกว่าที่คาดไว้ เพราะมีหลายปัจจัยไม่เอื้อ ทั้งราคาน้ำมันที่พุ่งขึ้น เศรษฐกิจโลกที่ผันผวน การแข่งขันที่เพิ่มสูงขึ้น และอุปทานส่วนเกินของเรือที่มีจำนวนมาก          นอกจากนี้ บริษัทยังเสียความสามารถการแข่งขัน ทั้งในธุรกิจกองเรือฟีดเดอร์ และธุรกิจเรือบริการขนส่งตู้สินค้าประจำเส้นทาง โดยปีนี้ บริษัทมีปริมาณการขนส่งสินค้าเพิ่มขึ้นเพียง 7% ซึ่งต่ำกว่าปริมาณการขนส่งสินค้าของทั่วโลกที่เติบโตมากกว่า 10% 
อัตราค่าระวางเรือโดยเฉลี่ยของบริษัท โดยเฉพาะธุรกิจกองเรือฟีดเดอร์นั้น ตกต่ำลงตั้งแต่ปี 2552 และยังคงไม่ฟื้นตัว อันดับเครดิตยังสะท้อนถึงคณะผู้บริหารของบริษัทที่มีความสามารถ และประสบการณ์ รวมทั้งสถานะผู้นำในตลาดผู้ประกอบการขนส่งทางเรือระดับภูมิภาคอันเนื่องมาจากความได้เปรียบขนาดของกองเรือ ความถี่ในการให้บริการ และอายุเฉลี่ยของกองเรือที่ยังต่ำ